title: Deċiżjoni tal-Kunsill (UE) 2015/2088 tal-10 ta' Novembru 2015 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitati tal-Kummissjoni Ekonomika għall-Ewropa tan-Nazzjonijiet Uniti rilevanti fir-rigward tal-proposti għal emendi tar-Regolamenti tan-NU Nri 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 u 127, il-proposta għal Regolament tan-NU ġdid dwar impatt frontali, il-proposti għal emendi tar-Riżoluzzjoni Konsolidata dwar il-Kostruzzjoni tal-Vetturi (R.E.3), u l-proposta għal Riżoluzzjoni Reċiproka ġdida Nru 2 (M.R.2) dwar id-definizzjonijiet tas-sistema tal-motopropulsjoni tal-vetturi

text:
               19.11.2015

               MT

               Il-Ġurnal Uffiċjali tal-Unjoni Ewropea

               L 302/103

         DEĊIŻJONI TAL-KUNSILL (UE) 2015/2088
   tal-10 ta' Novembru 2015
   li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitati tal-Kummissjoni Ekonomika għall-Ewropa tan-Nazzjonijiet Uniti rilevanti fir-rigward tal-proposti għal emendi tar-Regolamenti tan-NU Nri 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 u 127, il-proposta għal Regolament tan-NU ġdid dwar impatt frontali, il-proposti għal emendi tar-Riżoluzzjoni Konsolidata dwar il-Kostruzzjoni tal-Vetturi (R.E.3), u l-proposta għal Riżoluzzjoni Reċiproka ġdida Nru 2 (M.R.2) dwar id-definizzjonijiet tas-sistema tal-motopropulsjoni tal-vetturi
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               F'konformità mad-Deċiżjoni tal-Kunsill 97/836/KE (1), l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (UNECE) dwar l-adozzjoni ta' preskrizzjonijiet tekniċi uniformi għall-vetturi bir-roti, għat-tagħmir u għall-partijiet li jistgħu jitwaħħlu u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (il-“Ftehim Rivedut tal-1958”).

               (2)

               F'konformità mad-Deċiżjoni tal-Kunsill 2000/125/KE (2), l-Unjoni ssieħbet fil-Ftehim li jistabbilixxi regolamenti tekniċi globali għall-vetturi bir-roti, għat-tagħmir u għall-partijiet li jistgħu jitwaħħlu u/jew jintużaw f'vetturi bir-roti (il-“Ftehim Parallel”).

               (3)

               Id-Direttiva 2007/46/KE tal-Parlament Ewropew u tal-Kunsill (3) issostitwiet is-sistemi tal-Istati Membri għall-approvazzjoni tat-tip bi proċedura ta' approvazzjoni tal-Unjoni, u stabbiliet qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi, għas-sistemi, għall-komponenti u għall-unitajiet tekniċi separati ġodda kollha. Dik id-Direttiva inkorporat ir-Regolamenti tan-NU fis-sistema tal-UE għall-approvazzjoni tat-tip, jew bħala rekwiżiti għall-approvazzjoni tat-tip jew inkella bħala alternattivi għal-leġislazzjoni tal-Unjoni. Minn mindu ġiet adottata dik id-Direttiva, ir-Regolamenti tan-NU qegħdin jiġu inkorporati dejjem aktar fil-leġislazzjoni tal-Unjoni fil-qafas tal-approvazzjoni tat-tip tal-UE.

               (4)

               Fid-dawl tal-esperjenza u tal-iżviluppi tekniċi, ir-rekwiżiti relatati ma' ċerti elementi jew karatteristiċi koperti bir-Regolamenti tan-NU Nri 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 u 127, u kif ukoll bir-Riżoluzzjoni Konsolidata dwar il-Kostruzzjoni tal-Vetturi (R.E.3), jeħtieġ li jiġu adattati għall-progress tekniku.

               (5)

               Sabiex jittejbu d-dispożizzjonijiet rilevanti dwar is-sikurezza għall-vetturi bil-mutur, għandu jiġi adottat Regolament tan-NU ġdid dwar l-impatt frontali; biex jiġu armonizzati d-definizzjonijiet tas-sistema tal-motopropulsjoni tal-vetturi, għandha tiġi adottata wkoll Riżoluzzjoni Reċiproka ġdida Nru 2 (M.R.2) dwar id-definizzjonijiet tas-sistema tal-motopropulsjoni tal-vetturi.

               (6)

               Għaldaqstant, jeħtieġ li tiġi stabbilita l-pożizzjoni li trid tiġi adottata f'isem l-Unjoni fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim Parallel, fir-rigward tal-adozzjoni ta' dawk l-atti tan-NU,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim Parallel matul il-perijodu mid-9 sat-13 ta' Novembru 2015 għandha tkun li tivvota favur il-proposti elenkati fl-Anness għal din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-10 ta' Novembru 2015.

            Għall-Kunsill

            Il-President

         P. GRAMEGNA

      (1)  Deċiżjoni tal-Kunsill 97/836/KE tas-27 ta' Novembru 1997 bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-addozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu ffittjati ma' u/jew ikunu użati ma' vetturi bir-roti u l-kondizzjonijet reċiproċi tal-approvazzjonijiet mogħtija fuq il-bażi ta' dawn il-preskrizzjonijet (“Ftehim Rivedut tal-1958”) (ĠU L 346, 17.12.1997, p. 78; Edizzjoni Speċjali bil-Malti: Kapitolu 11 Volum 27 p. 52).

      (2)  Deċiżjoni tal-Kunsill 2000/125/KE tal-31 ta' Jannar 2000 dwar il-konklużjoni tal-Ftehim li jistabbilixxi regolamenti, tekniċi globali għall-vetturi bir-roti, apparat u partijiet li jistgħu jitwaħħlu u/jew jintużaw f'vetturi bir-roti (“Ftehim Parallel”) (ĠU L 35, 10.2.2000, p. 12; Edizzjoni Speċjali bil-Malti: Kapitolu 11 Volum 33 p. 141).

      (3)  Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta' vetturi bil-mutur u l-karrijiet tagħhom, u ta' sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (ĠU L 263, 9.10.2007, p. 1).

      ANNESS

                  Proposta għas-Suppliment 4 għas-serje 04 ta' emendi tar-Regolament Nru 12 (Mekkaniżmu tal-istering)

                  ECE/TRANS/WP.29/2015/92

                  Proposta għas-Suppliment 6 għas-serje 06 ta' emendi tar-Regolament Nru 16 (Ċinturini tas-sikurezza)

                  ECE/TRANS/WP.29/2015/93

                  Proposta għas-Suppliment 3 għas-serje 03 ta' emendi tar-Regolament Nru 26 (Sporġenzi esterni)

                  ECE/TRANS/WP.29/2015/82

                  Proposta għas-serje 01 ta' emendi tar-Regolament Nru 39 (Strument li jkejjel u juri l-veloċità u Odometru),

                  ECE/TRANS/WP.29/2015/83

                  Proposta għas-Suppliment 10 għas-serje 04 ta' emendi tar-Regolament Nru 44 (Sistemi ta' trażżin għat-tfal)

                  ECE/TRANS/WP.29/2015/94

                  Proposta għas-Suppliment 2 għas-serje 04 ta' emendi tar-Regolament Nru 46 (Tagħmir għall-viżjoni indiretta)

                  ECE/TRANS/WP.29/2015/84

                  Proposta għas-serje 03 ta' emendi tar-Regolament Nru 58 (Protezzjoni tal-qiegħ fuq wara)

                  ECE/TRANS/WP.29/2015/85

                  Proposta għas-Suppliment 3 tar-Regolament Nru 61 (Sporġenzi esterni ta' vetturi kummerċjali)

                  ECE/TRANS/WP.29/2015/86

                  Proposta għal Rettifika 1 tas-Suppliment 8 għas-serje 01 ta' emendi tar-Regolament Nru 74 (Installazzjoni ta' apparat tad-dawl u ta' sinjalazzjoni bid-dawl (mopeds))

                  ECE/TRANS/WP.29/2015/79

                  Proposta għas-Suppliment 11 għas-serje 05 ta' emendi tar-Regolament Nru 83 (Emissjonijiet tal-vetturi tal-kategoriji M1 u N1)

                  ECE/TRANS/WP.29/2015/100

                  Proposta għas-Suppliment 6 għas-serje 06 ta' emendi tar-Regolament Nru 83 (Emissjonijiet tal-vetturi tal-kategoriji M1 u N1)

                  ECE/TRANS/WP.29/2015/101

                  Proposta għas-Suppliment 7 għall-verżjoni oriġinali tar-Regolament Nru 85 (Kejl tal-potenza netta)

                  ECE/TRANS/WP.29/2015/102

                  Proposta għas-Suppliment 6 għas-serje 02 ta' emendi tar-Regolament Nru 94 (Ħabta frontali)

                  ECE/TRANS/WP.29/2015/95

                  Proposta għas-serje 03 ta' emendi tar-Regolament Nru 94 (Ħabta frontali)

                  ECE/TRANS/WP.29/2015/96

                  Proposta għas-Suppliment 5 għas-serje 03 ta' emendi tar-Regolament Nru 95 (Ħabta laterali)

                  ECE/TRANS/WP.29/2015/97

                  Proposta għas-Suppliment 8 għas-serje 01 ta' emendi tar-Regolament Nru 97 (Sistemi tal-alarm tal-vetturi)

                  ECE/TRANS/WP.29/2015/87

                  Proposta għas-Suppliment 7 għas-serje 01 ta' emendi tar-Regolament Nru 98 (Fanali ta' quddiem b'sorsi tad-dawl li jarmu l-gass)

                  ECE/TRANS/WP.29/2015/80

                  Proposta għas-Suppliment 11 tar-Regolament Nru 99 (Sorsi tad-dawl li jarmu l-gass)

                  ECE/TRANS/WP.29/2015/81

                  Proposta għas-Suppliment 3 għas-serje 02 ta' emendi tar-Regolament Nru 100 (Vetturi mħaddma bl-enerġija elettrika)

                  ECE/TRANS/WP.29/2015/98

                  Proposta għas-Suppliment 6 għas-serje 01 ta' emendi tar-Regolament Nru 101 (Emissjonijiet tas-CO2/konsum tal-fjuwil)

                  ECE/TRANS/WP.29/2015/103

                  Proposta għas-Suppliment 13 tar-Regolament Nru 106 (Tajers għall-vetturi agrikoli)

                  ECE/TRANS/WP.29/2015/109

                  Proposta għas-Suppliment 4 għas-serje 06 ta' emendi tar-Regolament Nru 107 (Kostruzzjoni ġenerali ta' xarabanks u kowċis)

                  ECE/TRANS/WP.29/2015/88

                  Proposta għas-Suppliment 4 għas-serje 05 ta' emendi tar-Regolament Nru 107 (Kostruzzjoni ġenerali ta' xarabanks u kowċis)

                  ECE/TRANS/WP.29/2015/104

                  Proposta għas-Suppliment 4 għas-serje 01 ta' emendi tar-Regolament Nru 110 (Komponenti speċifiċi għas-CNG/għal-LNG)

                  ECE/TRANS/WP.29/2015/89

                  Proposta għas-Suppliment 5 tar-Regolament Nru 116 (Sistemi ta' alarm tal-vetturi)

                  ECE/TRANS/WP.29/2015/91

                  Proposta għas-serje 02 ta' emendi tar-Regolament Nru 127 (Sikurezza tal-persuni li jkunu mexjin fit-triq)

                  ECE/TRANS/WP.29/2015/99

                  Proposta għal Regolament ġdid dwar l-impatt frontali b'enfasi fuq is-sistemi ta' trażżin

                  ECE/TRANS/WP.29/2015/105

                  Proposta għas-serje 01 ta' emendi tar-Regolament il-ġdid dwar l-impatt frontali b'enfasi fuq is-sistemi ta' trażżin

                  ECE/TRANS/WP.29/2015/106

                  Proposta għal emendi tar-Riżoluzzjoni Kkonsolidata dwar il-Kostruzzjoni tal-Vetturi (R.E.3)

                  ECE/TRANS/WP.29/2015/111

                  Proposta għal Riżoluzzjoni Reċiproka ġdida Nru 2 (M.R.2) dwar id-definizzjonijiet tas-sistema tal-motopropulsjoni tal-vetturi

                  ECE/TRANS/WP.29/2015/110


title: Deċiżjoni tal-Kunsill tas-17 ta’ Frar 2017 li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali

text:
               24.2.2017

               MT

               Il-Ġurnal Uffiċjali tal-Unjoni Ewropea

               C 60/1

         DEĊIŻJONI TAL-KUNSILL
   tas-17 ta’ Frar 2017
   li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali
   (2017/C 60/01)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali (1), u b’mod partikolari l-Artikolu 4 tiegħu,
   Wara li kkunsidra n-nomina ppreżentata mill-Gvern Bulgaru,
   Billi:

               (1)

               Bid-Deċiżjonijiet tiegħu tal-14 ta’ Lulju 2015 (2) u tal-14 ta’ Settembru 2015 (3), il-Kunsill ħatar il-membri tal-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali għall-perijodu mit-18 ta’ Settembru 2015 sas-17 ta’ Settembru 2018.

               (2)

               Konsegwentement għar-riżenja tas-Sinjura Emilia VALCHOVSKA, sar vakanti siġġu ta’ membru fuq il-Bord Governattiv taċ-Ċentru għall-Bulgarija fil-kategorija tar-rappreżentanti tal-Gvern.

               (3)

               Jinħtieġ li l-membri tal-Bord Governattiv taċ-Ċentru msemmi hawn fuq jinħatru għall-bqija tal-mandat attwali, li jiskadi fis-17 ta’ Settembru 2018.

         IDDEĊIEDA KIF ĠEJ:
   Artikolu 1
   Il-persuna li ġejja hija b’dan maħtura membru tal-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali għall-bqija tal-mandat, li jiskadi fis-17 ta’ Settembru 2018:
   RAPPREŻENTANTI TAL-GVERN:

               IL-BULGARIJA

               Is-Sinjura Maria TODOROVA

         Artikolu 2
   Din id-Deċiżjoni għandha tiġi ppubblikata, għall-informazzjoni, f’Il-Ġurnal Uffiċjali tal-Unjoni Ewropea.

      Magħmul fi Brussell, is-17 ta’ Frar 2017.

            Għall-Kunsill

            Il-President

         E. BARTOLO

      (1)  ĠU L 39, 13.2.1975, p. 1.

      (2)  ĠU C 232, 16.7.2015, p. 2.

      (3)  ĠU C 305, 16.9.2015, p. 2.


title: Id-Deċiżjoni tar-rappreżentanti tal-gvernijiet ta' l-Istati Membri tal-Komunitajiet Ewropej tal-15 ta' Settembru 1999 li taħtar il-President u l-Membri tal-Kummissjoni tal-Komunitajiet Ewropej

text:
Avviż Legali Importanti

|

41999D0627

Official Journal L 248 , 21/09/1999 P. 0030 - 0031

		Id-Deċiżjoni tar-rappreżentanti tal-gvernijiet ta' l-Istati Membri tal-Komunitajiet Ewropejtal-15 ta' Settembru 1999li taħtar il-President u l-Membri tal-Kummissjoni tal-Komunitajiet Ewropej(1999/627/KE, KEFA, Euratom)IR-RAPPREŻENTANTI TAL-GVERNIJIET TA' L-ISTATI MEMBRI TAL-KOMUNITAJIET EWROPEJ,Wara li kkunsidraw it-Trattat li jistabbilixxi il-Komunità Ewropea, u b'mod partikolari it-tielet subparagrafu ta' l-Artikolu 214(2) u l-Artikolu 215 tiegħu,Wara li kkunsidraw it-Trattat li jistabbilixxi l-Komunità Ewropea tal-Faħam u l-Azzar, u b'mod partikolari t-tielet subparagrafu ta' l-Artikolu 10(2) u l-Artikolu 12 tiegħu,Wara li kkunsidraw it-Trattat li jistabbilixxi l-Komunità Ewropea ta' l-Enerġija Atomika, u b'mod partikolari t-tielet subparagrafu ta' l-Artikolu 127(2) u l-Artikolu 128 tiegħu,Billi:(1) Minħabba r-riżenja kollettiva tas-16 ta' Marzu 1999 tal-President u l-Membri tal Kummissjoni maħtura sat-22 ta' Jannar 2000, ir-Rappreżentanti tal-Gvernijiet ta' l-Istati Membri, b'dikjarazzjoni adottata fil-marġini tal-laqgħa tal-Kunsill Ewropew ta' l-24 ta' Marzu 1999, nnominaw bi qbil komuni lis-Sur Romano PRODI bħala l-persuna li kellhom fi ħsiebhom li jaħtru bħala President tal-Kummissjoni;(2) Il-Parlament Ewropew approva din in-nomina b'riżoluzzjoni bid-data tal-5 ta' Mejju 1999;(3) B'dikjarazzjoni li ggib id-data tad-9 ta' Lulju 1999, is-Sur Romano PRODI għarraf ir-riżultati tal-kuntatti tiegħu mal-Gvernijiet ta' l-Istati Membri;(4) Permezz tad-Deċiżjoni 1999/499/EC, KEFA, Euratom [1] tad-19 ta' Lulju 1999, ir-Rappreżentanti ta' l-Istati Membri, bi qbil komuni mal-President nominat tal-Kummisjoni, innominaw il-persuni l-oħra li bi ħsiebhom jaħtru bħala Membri tal-Kummissjoni biex jieħdu post il-Membri preżenti tal-Kummissjoni, li rriżenjaw, kemm għall-bqija taż-żmien tal-kariga tagħhom, li jibqa' sejjer sat-22 ta' Jannar 2000, u għall-ħames snin ta' wara, mit-23 ta' Jannar 2000 sat-22 ta' Jannar 2005;(5) B'vot meħud fil-15 ta' Settembru 1999, il-Parlament Ewropew approva l-President u l-Membri l-oħra tal-Kummissjoni hekk innominati, kemm għall-perjodu mis-16 ta' Settembru 1999 sat-22 ta' Jannar 2000 u għall-ħames snin ta' wara, mit-23 ta' Jannar 2000 sat-22 Jannar 2005;(6) Huwa xieraq li l-Kummissjoni l-ġdida titħalla tieħu l-kariga mill-iktar fis possibbli u li tkompli xogħolha għal żmien sħiħ ta' kariga mit-23 ta' Jannar 2000 għall-ħames snin ta' wara; il-ħatriet għandhom isiru simultanjament għaż-żewġ żminijiet ta' kariga b'din id-Deċiżjoni,IDDEĊIDEW KIF GEJ:Artikolu 1Dawn li ġejjin huma hawnhekk maħtura għall-Kummissjoni tal-Komunitajiet Ewropej għall-perjodu mis-16 ta' Settembru 1999 sat-22 ta' Jannar 2000 u għall-perjodu mit-23 ta' Jannar 2000 sat-22 ta' Jannar 2005:- bħala President:- Is-Sur Romano PRODI- bħala Membri:- Is-Sur Michel BARNIER- Is-Sur Frits BOLKESTEIN- Is-Sur Philippe BUSQUIN- Is-Sur David BYRNE- Is-Sinjura Loyola DE PALACIO DEL VALLE LERSUNDI- Is-Sinjura Anna DIAMANTOPOULOU- Is-Sur Franz FISCHLER- Is-Sur Neil KINNOCK- Is-Sur Pascal LAMY- Is-Sur Erkki LIIKANEN- Is-Sur Mario MONTI- Is-Sur Poul NIELSON- Is-Sur Christopher PATTEN- Is-Sinjura Viviane REDING- Is-Sinjura Michaele SCHREYER- Is-Sur Pedro SOLBES MIRA- Is-Sur Günter VERHEUGEN- Is-Sur António VITORINO- Is-Sinjura Margot WALLSTRÖM.Artikolu 2Din id-Deċiżjoni ghandha tidħol fis-seħħ fis-16 ta' Settembru 1999.Artikolu 3Din id-Deċiżjoni għandha tiġi ppubblikata fil-Ġurnal Uffiċjali tal-Komunità Ewropea.Magħmula fi Brussel, fil-15 ta' Settembru 1999.Il-PresidentA. Satuli[1] ĠU L 194, tas-27.07.99, pġ. 45.--------------------------------------------------


title: Deċiżjoni tal-Kumitat Politiku u ta’ Sigurtà BiH/14/2008 tal- 21 ta' Novembru 2008 dwar il-ħatra ta’ Kmandant tal-Forza ta’ l-Unjoni Ewropea għall-operazzjoni militari ta’ l-Unjoni Ewropea fil- Bosnja u Ħerzegovina

text:
               29.11.2008

               MT

               Il-Ġurnal Uffiċjali ta’ l-Unjoni Ewropea

               L 319/80

         DEĊIŻJONI TAL-KUMITAT POLITIKU U TA’ SIGURTÀ BiH/14/2008
   tal-21 ta' Novembru 2008
   dwar il-ħatra ta’ Kmandant tal-Forza ta’ l-Unjoni Ewropea għall-operazzjoni militari ta’ l-Unjoni Ewropea fil- Bosnja u Ħerzegovina
   (2008/895/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea u b’mod partikolari t-tielet sub-paragrafu ta’ l-Artikolu 25 tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat-12 ta’ Lulju 2004 dwar l-operazzjoni militari ta’ l-Unjoni Ewropea fil-Bosnja u Ħerzegovina (1), u b’mod partikolari l-Artikolu 6 tagħha,
   Billi:

               (1)

               Skond l-Artikolu 6 ta’ l-Azzjoni Konġunta 2004/570/PESK, il-Kunsill awtorizza lill-Kumitat Politiku u ta’ Sigurtà (KPS) sabiex jieħu deċiżjonijiet ulterjuri dwar il-ħatra tal-Kmandant tal-Forza ta’ l-UE.

               (2)

               Fil-25 ta’ Settembru 2007, il-KPS adotta d-Deċiżjoni BiH/11/2007 (2) li taħtar il-Ġeneral Maġġur Ignacio MARTIN VILLALAIN bħala Kmandant tal-Forza ta’ l-UE għall-operazzjoni militari ta’ l-Unjoni Ewropea fil-Bosnja u Ħerzegovina.

               (3)

               Il-Kmandant ta’ l-Operazzjoni ta’ l-UE rrakkomanda l-ħatra tal-Ġeneral Maġġur Stefano CASTAGNOTTO bħala l-Kmandant tal-Forza l-ġdid ta’ l-UE għall-operazzjoni militari ta’ l-Unjoni Ewropea fil-Bosnja u Ħerzegovina.

               (4)

               Il-Kumitat Militari ta’ l-UE appoġġa r-rakkomandazzjoni.

               (5)

               Skond l-Artikolu 6 tal-Protokoll dwar il-pożizzjoni tad-Danimarka anness għat-Trattat dwar l-Unjoni Ewropea u għat-Trattat li jistabbilixxi l-Komunità Ewropea, id-Danimarka ma tipparteċipax fl-elaborazzjoni u fl-implementazzjoni ta’ deċiżjonijiet u azzjonijiet ta’ l-Unjoni Ewropea li għandhom implikazzjonijiet ta’ difiża.

               (6)

               Fit-12 u t-13 ta’ Diċembru 2002 il-Kunsill Ewropew ta’ Kopenħagen adotta Dikjarazzjoni li tiddikjara li l-arranġamenti “Berlin Plus” u l-implementazzjoni tagħhom ser japplikaw biss għal dawk l-Istati Membri ta’ l-UE li huma wkoll membri tan-NATO jew partijiet fis-“Sħubija għall-Paċi”, u li għaldaqstant ikkonkludew ftehim bilaterali ta’ sigurtà man-NATO,

         IDDEĊIEDA KIF ĠEJ:
   Artikolu 1
   Il-Ġeneral Maġġur Stefano CASTAGNOTTO huwa b’dan maħtur Kmandant tal-Forza ta’ l-UE għall-operazzjoni militari ta’ l-Unjoni Ewropea fil-Bosnja u Ħerzegovina.
   Artikolu 2
   Din id-Deċiżjoni għandha tiedħol fis-seħħ fl-4 ta’ Diċembru 2008.

      Magħmula fi Brussell, 21 ta’ Novembru 2008.

            Għall-Kumitat Politiku u ta’ Sigurtà

            Il-President

         C. ROGER

      (1)  ĠU L 252, 28.7.2004, p. 10. Edizzjoni Speċjali bil-Malti ĠU L 142M, 30.5.2006, p. 162.

      (2)  ĠU L 288, 6.11.2007, p. 60.


title: Deċiżjoni tal-Kunsill (UE) 2017/418 tat-28 ta' Frar 2017 dwar il-konklużjoni f'isem l-Unjoni Ewropea tal-Ftehim ta' Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u tal-Protokoll ta' Implimentazzjoni tiegħu

text:
               10.3.2017

               MT

               Il-Ġurnal Uffiċjali tal-Unjoni Ewropea

               L 64/1

         DEĊIŻJONI TAL-KUNSILL (UE) 2017/418
   tat-28 ta' Frar 2017
   dwar il-konklużjoni f'isem l-Unjoni Ewropea tal-Ftehim ta' Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u tal-Protokoll ta' Implimentazzjoni tiegħu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43 flimkien mal-Artikolu 218(6), it-tieni subparagrafu, il-punt (a)(v) u l-Artikolu 218(7) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               L-Unjoni u l-Gvern tal-Gżejjer Cook innegozjaw Ftehim ta' Sħubija dwar is-Sajd Sostenibbli (“il-Ftehim”) għal perijodu ta' ħames snin, li jiġġedded b'mod taċitu, kif ukoll Protokoll ta' Implimentazzjoni tiegħu (“il-Protokoll”), biex il-bastimenti tal-Unjoni jingħataw opportunitajiet tas-sajd fl-ilmijiet li tagħhom il-Gżejjer Cook għandhom id-drittijiet ta' sovranità jew il-ġuriżdizzjoni fejn jidħol is-sajd.

               (2)

               Il-Ftehim u l-Protokoll ġew iffirmati skont id-Deċiżjoni tal-Kunsill (UE) 2016/776 (2) u japplikaw b'mod provviżorju mill-14 ta' Ottubru 2016.

               (3)

               Il-Ftehim stabbilixxa Kumitat Konġunt li huwa responsabbli għall-monitoraġġ tat-twettiq, l-interpretazzjoni u l-applikazzjoni tal-Ftehim. Barra minn hekk, il-Kumitat Konġunt jista' japprova ċerti modifiki għall-Protokoll. Sabiex jiffaċilita l-approvazzjoni ta' tali modifiki, huwa xieraq li l-Kummissjoni tingħata s-setgħa, soġġetta għal kondizzjonijiet speċifiċi, li tapprovahom skont proċedura simplifikata.

               (4)

               Il-Ftehim u l-Protokoll għandhom jiġu approvati,

         ADOTTA DIN ID-DEĊIŻJONI:
   Artikolu 1
   Il-Ftehim ta' Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u l-Protokoll ta' Implimentazzjoni tiegħu b'dan huma approvati f'isem l-Unjoni.
   Artikolu 2
   Il-President tal-Kunsill għandu, f'isem l-Unjoni, jagħti n-notifiki previsti fl-Artikolu 17 tal-Ftehim u fl-Artikolu 13 tal-Protokoll (3).
   Artikolu 3
   Suġġett għad-dispożizzjonijiet u għall-kondizzjonijiet stabbiliti fl-Anness ta' din id-Deċiżjoni, il-Kummissjoni għandha s-setgħa tapprova, f'isem l-Unjoni, il-modifiki għall-Protokoll fi ħdan il-Kumitat Konġunt.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-28 ta' Frar 2017.

            Għall-Kunsill

            Il-President

         J. HERRERA

      (1)  Il-kunsens tal-14 ta' Frar 2017 (għadu ma ġiex ippubblikat f'Il-Ġurnal Uffiċjali).

      (2)  Id-Deċiżjoni tal-Kunsill (UE) 2016/776 tad-29 ta' April 2016 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim ta' Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u tal-Protokoll ta' Implimentazzjoni tiegħu (ĠU L 131, 20.5.2016, p. 1).

      (3)  Id-data tad-dħul fis-seħħ tal-Ftehim u tal-Protokoll ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      ANNESS

         Il-kamp ta' applikazzjoni tas-setgħat mogħtija u l-proċedura biex tiġi stabbilita l-pożizzjoni tal-Unjoni fil-Kumitat Konġunt

                  (1)

                  Il-Kummissjoni għandha tkun awtorizzata tinnegozja mal-Gvern tal-Gżejjer Cook u, meta jkun xieraq u sakemm tkun konformi mal-punt 3 ta' dan l-Anness, tapprova l-modifiki għall-Protokoll fejn jidħlu l-kwistjonijiet li ġejjin:

                              (a)

                              ir-reviżjoni tal-livell ta' opportunitajiet tas-sajd u, konsegwentement, tal-kontribuzzjoni finanzjarja, f'konformità mal-Artikolu 5 u l-punt (a) tal-Artikolu 6(3) tal-Ftehim u l-Artikoli 5 u 6 tal-Protokoll;

                              (b)

                              id-deċiżjonijiet dwar il-modalitajiet tal-appoġġ settorjali skont il-punt (b) tal-Artikolu 6(3) tal-Ftehim u l-Artikolu 3 tal-Protokoll;

                              (c)

                              il-kondizzjonijiet u l-modalitajiet tekniċi skont liema l-bastimenti tal-Unjoni jwettqu l-attivitajiet tas-sajd tagħhom f'konformità mal-punt (c) tal-Artikolu 6(3) tal-Ftehim u l-Artikoli 4 u 6 tal-Protokoll.

                  (2)

                  Fil-Kumitat Konġunt stabbilit skont il-Ftehim, l-Unjoni għandha:

                              (a)

                              taġixxi skont l-għanijiet li ssegwi l-Unjoni fil-qafas tal-Politika Komuni tas-Sajd;

                              (b)

                              tikkonforma mal-Konklużjonijiet tal-Kunsill tad-19 ta' Marzu 2012 dwar Komunikazzjoni dwar id-dimensjoni esterna tal-Politika Komuni tas-Sajd;

                              (c)

                              tippromwovi pożizzjonijiet li huma konsistenti mar-regoli rilevanti adottati mill-organizzazzjonijiet reġjonali tal-ġestjoni tas-sajd u fil-kuntest tal-ġestjoni konġunta min-naħa tal-Istati kostali.

                  (3)

                  Meta waqt laqgħa tal-Kumitat Konġunt ikun maħsub li tiġi adottata deċiżjoni dwar l-emendi fil-Protokoll imsemmija fil-punt 1, għandhom jittieħdu l-passi meħtieġa sabiex ikun żgurat li l-pożizzjoni li tittieħed f'isem l-Unjoni tkun tqis l-aħħar informazzjoni statistika, bijoloġika u informazzjoni rilevanti oħra trażmessa lill-Kummissjoni.
                  Għal dan il-għan u abbażi ta' dik l-informazzjoni, dokument li jispjega fid-dettall il-pożizzjoni proposta tal-Unjoni għandha tiġi trażmessa mis-servizzi tal-Kummissjoni, f'ħin suffiċjentement qabel il-laqgħa rilevanti tal-Kumitat Konġunt, lill-Kunsill jew lill-korpi preparatorji tiegħu għall-analiżi u għall-approvazzjoni.
                  Fejn jidħlu l-kwistjonijiet imsemmija fil-punt 1(a), l-approvazzjoni tal-pożizzjoni prevista tal-Unjoni għandha teħtieġ maġġoranza kkwalifikata tal-voti. Fil-każijiet l-oħra, il-pożizzjoni prevista tal-Unjoni mogħtija fid-dokument ta' tħejjija għandha titqies li tkun ġiet approvata, ħlief meta għadd ta' Stati Membri li jkun daqs minoranza li timblokka joġġezzjonaw għaliha waqt laqgħa tal-korp preparatorju tal-Kunsill jew fi żmien għoxrin jum minn meta jasal id-dokument ta' tħejjija, skont liema minnhom tiġi l-ewwel. F'każ li jkun hemm tali oġġezzjoni, il-kwistjoni għandha tiġi riferuta lill-Kunsill.
                  Jekk, waqt il-bqija tal-laqgħat, fosthom laqgħat fuq il-post, ma jkunx jista' jintlaħaq qbil sabiex il-pożizzjoni tal-Unjoni tkun tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.

                  (4)

                  Il-Kummissjoni hija mistiedna tieħu, fi żmien dovut, kwalunkwe pass meħtieġ sabiex tiżgura s-segwitu tad-deċiżjoni tal-Kumitat Konġunt, inkluż, fejn ikun xieraq, billi tippubblika d-deċiżjoni rilevanti f'Il-Ġurnal Uffiċjali tal-Unjoni Ewropea u billi tressaq kwalnukwe proposta meħtieġa għall-implimentazzjoni ta' dik id-deċiżjoni.


title: Deċiżjoni tal-Kunsill tat- 12 ta’ Ġunju 2006 li temenda d-Deċiżjoni 1999/70/KE dwar l-awdituri esterni tal-Banque de France

text:
               16.3.2007

               MT

               Il-Ġurnal Uffiċjali ta’ l-Unjoni Ewropea

               43

         DEĊIŻJONI TAL-KUNSILL
   tat-12 ta’ Ġunju 2006
   li temenda d-Deċiżjoni 1999/70/KE dwar l-awdituri esterni tal-Banque de France
   (2006/476/KE)
   IL-KUNSILL TA' L-UNJONI EWROPEA,
   Wara li kkunsidra l-Protokoll dwar l-Istatut tas-sistema Ewropea tal-banek ċentrali u tal-Bank Ċentrali Ewropew, anness mat-Trattat li jistabbilixxi l-Komunità Ewropea, u b'mod partikolari l-Artikolu 27(1) tiegħu,
   Wara li kkunsidra d-Deċiżjoni tal-Kunsill 1999/70/KE tal-25 ta' Jannar 1999 dwar l-awdituri esterni tal-banek ċentrali nazzjonali (1),
   Wara li kkunsidra r-Rakkomandazzjoni BĊE/2006/5 tal-Bank Ċentrali Ewropew tat-13 ta' April 2006 lill-Kunsill ta' l-Unjoni Ewropea dwar l-awdituri esterni tal-Banque de France (2),
   Billi:

               (1)

               Konformement ma' l-Artikolu 27(1) tal-Protokoll dwar l-Istatut tas-sistema Ewropea tal-banek ċentrali u tal-Bank Ċentrali Ewropew (minn hawn 'il quddiem imsejjaħ il-“BĊE”), il-kontijiet tal-BĊE u tal-banek ċentrali nazzjonali ta' l-Eurosystem għandhom jiġu verifikati minn awdituri esterni indipendenti rakkomandati mill-Kunsill Regolatorju tal-BĊE u approvati mill-Kunsill ta' l-Unjoni Ewropea.

               (2)

               Konformement ma' l-Artikolu L.142-6 tal-Kodiċi Monetarju u Finanzjarju Franċiż, il-Kunsill Ġenerali tal-Banque de France jaħtar żewġ awdituri statutorji esterni fdati bil-verifika tal-kontijiet tal-Banque de France. Konformement ma' l-Artikolu L.823-1 tal-Kodiċi Kummerċjali Franċiż, deputat awditur jiġi maħtur sabiex jissostitwixxi l-awdituri titolari fil-każ tar-rifjut, indisponibbiltà, riżenja jew mewt tagħhom.

               (3)

               Il-mandat ta' l-awdituri esterni attwali tal-Banque de France ser jintemm wara l-verifika tas-sena finanzjarja 2005. Huwa għalhekk meħtieġ li jinħatru awdituri esterni mis-sena finanzjarja 2006.

               (4)

               Il-Banque de France għażel lil Deloitte & Associés u Mazars & Guerard bħala l-awdituri statutorji tiegħu u lil KPMG S.A. bħala d-deputat awditur tiegħu għas-snin finanzjarji 2006 sa l-2011 skond ir-regoli ta' akkwist pubbliku tiegħu, u l-BĊE jikkunsidra li huma jissodisfaw ir-rekwiżiti neċessarji għall-ħatra.

               (5)

               Il-BĊE jikkunsidra li l-awdituri esterni magħżula mill-Banque de France jissodisfaw ir-rekwiżiti neċessarji għall-ħatra u għalhekk il-Kunsill Regolatorju tal-BĊE jirrakkomanda li Deloitte & Associés u Mazars & Guerard għandhom jinħatru konġuntament bħala l-awdituri statutorji u li KPMG S.A. għandu jinħatar bħala d-deputat awditur għas-snin finanzjarji 2006 sa l-2011.

               (6)

               Huwa xieraq li tiġi segwita r-rakkomandazzjoni tal-Kunsill Regolatorju tal-BĊE u li tiġi emendata d-Deċiżjoni 1999/70/KE kif meħtieġ,

         IDDEĊIEDA KIF ĠEJ:
   Artikolu 1
   L-Artikolu 1(4) tad-Deċiżjoni 1999/70/KE għandu jinbidel b'dan li ġej:

      “4.   Deloitte & Associés u Mazars & Guerard huma b'dan approvati konġuntament bħala l-awdituri statutorji tal-Banque de France għas-snin finanzjarji 2006 sa l-2011.
      KPMG S.A. huwa b'dan approvat bħala d-deputat awditur tal-Banque de France għas-snin finanzjarji 2006 sa l-2011.”

   Artikolu 2
   Din id-Deċiżjoni għandha tiġi notifikata lill-Bank Ċentrali Ewropew.
   Artikolu 3
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.

      Magħmul fil-Lussemburgu, 12 ta’ Ġunju 2006.

            Għall-Kunsill

            Il-President

         U. PLASSNIK

      (1)  ĠU L 22, 29.1.1999, p. 69. Deċiżjoni kif emendata l-aħħar bid-Deċiżjoni2006/212/KE (ĠU L 79, 16.3.2006, p. 25).

      (2)  ĠU C 98, 26.4.2006, p. 25.


title: 2014/953/UE: Deċiżjoni tal-Kunsill tal- 4 ta' Diċembru 2014 dwar l-iffirmar, f'isem l-Unjoni Ewropea, u l-applikazzjoni proviżorja, tal-Ftehim għal kooperazzjoni xjentifika u teknoloġika bejn l-Unjoni Ewropea u l-Komunità Ewropea tal-Energija Atomika u l-Konfederazzjoni Svizzera li jassoċja l-Konfederazzjoni Svizzera mal-Orizzont 2020 — il-Programm Qafas għar-Riċerka u l-Innovazzjoni u mal-Programm ta' Riċerka u Taħriġ tal-Komunità Ewropea tal-Enerġija Atomika li jikkumplimenta l-Orizzont 2020, u li jirregola l-parteċipazzjoni tal-Konfederazzjoni Svizzera fl-attivitajiet tal-ITER imwettqa mill-Fużjoni għall-Enerġija

text:
               30.12.2014

               MT

               Il-Ġurnal Uffiċjali tal-Unjoni Ewropea

               L 370/1

         DEĊIŻJONI TAL-KUNSILL
   tal-4 ta' Diċembru 2014
   dwar l-iffirmar, f'isem l-Unjoni Ewropea, u l-applikazzjoni proviżorja, tal-Ftehim għal kooperazzjoni xjentifika u teknoloġika bejn l-Unjoni Ewropea u l-Komunità Ewropea tal-Energija Atomika u l-Konfederazzjoni Svizzera li jassoċja l-Konfederazzjoni Svizzera mal-Orizzont 2020 — il-Programm Qafas għar-Riċerka u l-Innovazzjoni u mal-Programm ta' Riċerka u Taħriġ tal-Komunità Ewropea tal-Enerġija Atomika li jikkumplimenta l-Orizzont 2020, u li jirregola l-parteċipazzjoni tal-Konfederazzjoni Svizzera fl-attivitajiet tal-ITER imwettqa mill-Fużjoni għall-Enerġija

      (2014/953/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 186, flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Fil-15 ta' Novembru 2013, il-Kunsill awtorizza lill-Kummissjoni tiftaħ negozjati, f'isem l-Unjoni u l-Komunità Ewropea tal-Enerġija Atomika, mal-Konfederazzjoni Svizzera, bil-għan li jiġi konkluż ftehim komprensiv għal kooperazzjoni xjentifika u teknoloġika bejn l-Unjoni Ewropea u l-Komunità Ewropea tal-Energija Atomika u l-Konfederazzjoni Svizzera li jassoċja l-Konfederazzjoni Svizzera mal-Orizzont 2020 — il-Programm Qafas għar-Riċerka u l-Innovazzjoni (2014-2020) u mal-Programm ta' Riċerka u Taħriġ tal-Komunità Ewropea tal-Enerġija Atomika (2014-2018) li jikkumplimenta l-Orizzont 2020; u li jirregola l-parteċipazzjoni tal-Isvizzera fil-proġett tal-ITER fis-snin 2014-2020.

               (2)

               Dawk in-negozjati tlestew b'suċċess, u l-Ftehim għandu jiġi ffirmat f'isem l-Unjoni Ewropea,.il-Ftehim għal kooperazzjoni xjentifika u teknoloġika bejn l-Unjoni Ewropea u l-Komunità Ewropea tal-Energija Atomika u l-Konfederazzjoni Svizzera li jassoċja l-Konfederazzjoni Svizzera mal-Orizzont 2020 — il-Programm Qafas għar-Riċerka u l-Innovazzjoni u mal-Programm ta' Riċerka u Taħriġ tal-Komunità Ewropea tal-Enerġija Atomika li jikkumplimenta l-Orizzont 2020, u li jirregola l-parteċipazzjoni tal-Konfederazzjoni Svizzera fl-attivitajiet tal-ITER imwettqa mill-Fużjoni għall-Enerġija (“il-Ftehim”) għandu jiġi ffirmat u applikat fuq bażi proviżjorja, sakemm jitlestew il-proċeduri għall-konklużjoni tiegħu.

               (3)

               Il-konklużjoni tal-Ftehim hija suġġetta għal proċedura separata fir-rigward ta' kwistjonijiet li jaqgħu fil-kamp ta' applikazzjoni tat-Trattat li jistabbilixxi l-Komunità Ewropea tal-Enerġija Atomika.

               (4)

               Sabiex l-entitajiet legali Svizzeri jkunu jistgħu jiġu ttrattati bħala entitajiet minn Pajjiż Assoċjat f'azzjonijiet taħt l-Orizzont 2020 li għandhom skadenza fl-aħħar trimestru tal-2014, b'mod partikolari sejħiet skont l-objettiv speċifiku “It-tixrid tal-eċċellenza u ż-żieda fil-parteċipazzjoni”, il-Ftehim għandu jkun applikat fuq bażi proviżorja b'effett mill-15 ta' Settembru 2014,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim għal kooperazzjoni xjentifika u teknoloġika bejn l-Unjoni Ewropea u l-Komunità Ewropea tal-Energija Atomika u l-Konfederazzjoni Svizzera li jassoċja l-Konfederazzjoni Svizzera mal-Orizzont 2020 — il-Programm Qafas għar-Riċerka u l-Innovazzjoni u mal-Programm ta' Riċerka u Taħriġ tal-Komunità Ewropea tal-Enerġija Atomika li jikkumplimenta l-Orizzont 2020, u li jirregola l-parteċipazzjoni tal-Konfederazzjoni Svizzera fl-attivitajiet tal-ITER imwettqa mill-Fużjoni għall-Enerġija b'dan qed jiġi awtorizzat, suġġett għall-konklużjoni tal-imsemmi Ftehim.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jaħtar il-persuna jew persuni li jkollhom is-setgħa jiffirmaw il-Ftehim f'isem l-Unjoni.
   Artikolu 3
   Il-Ftehim għandu jiġi applikat fuq bażi proviżorja mill-15 ta' Settembru 2014, skont l-Artikolu 15 tal-Ftehim, sakemm jitlestew il-proċeduri għall-konklużjoni tiegħu.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-4 ta' Diċembru 2014.

            Għall-Kunsill

            Il-President

         S. GOZI


title: Id-Deċiżjoni tal-Kunsill tas-26 ta' Ġunju 2001 dwar l-adeżjoni tal-Komunità Ewropea mar-Regolament Nru 106 tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni tat-tyres pnewmatiċi għall-vetturi għall-agrikoltura u l-karrijiet tagħhom

text:
Avviż Legali Importanti

|

32001D0508

Official Journal L 183 , 06/07/2001 P. 0036 - 0036

		Id-Deċiżjoni tal-Kunsilltas-26 ta' Ġunju 2001dwar l-adeżjoni tal-Komunità Ewropea mar-Regolament Nru 106 tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni tat-tyres pnewmatiċi għall-vetturi għall-agrikoltura u l-karrijiet tagħhom(2001/508/KE)IL-KUNSILL TA' L-UNJONI EWROPEA,Wara li kkunsidra it-Trattat li jistabbilixxi l-Komunità Ewropea,Wara li kkunsidra d-Deċiżjoni tal-Kunsill 97/836/KE tas-27 ta' Novembru 1997 bil-għan ta' l-adezzjoni mill-Komunità Ewropea mal-Ftehim tal-Kummissjoni Ekonomika għall-Ewropa tan-Nazzjonijiet Uniti li tikkonċerna l-adozzjoni ta' preskrizzjonijiet tekniċi uniformi għall-vetturi bir-roti, tagħmir u partijiet li jistgħu ikunu mmuntati fuq u/jew użati fuq vetturi bir-roti u l-kondizzjonijiet għal rikonoxximenti reċiproċi moghtija fuq il-bażi ta' dawk il-preskrizzjonijiet ("Il-Ftehim Rivedut tal-1958") [1], u partikolarment l-Artikolu 3(3) u t-tieni inċiż ta' l-Artikolu 4(2) tiegħu,Wara li kkunsidra l-proposta mill-Kummissjoni [2],Wara li kkunsidra l-kunsens tal-Parlament Ewropew [3],Billi:(1) Il-ħtiġiet standard tar-Regolament Nru 106 tal-Kummissjoni Ekonomika għall-Ewropa tan-Nazzjonijiet Uniti li jikkonċerna l-approvazzjoni tat-tyres prewmatiċi għal vetturi għall-agrikoltura u l-karrijiet tagħhom huma ntiżi biex ineħħu l-barrieri tekniċi għall-kummerċ fil-vetturi bil-mutur bejn il-Partijiet Kontrattwanti fir-rigward tat-tyres u biex jassigura livell għoli ta' sigurtà u protezzjoni ambjentali.(2) Ir-Regolament Nru 106 kien ġie nnotifikat lill-Partijiet Kontrattwanti u kien daħal fis-seħħ fir-rigward tal-Partijiet Kontrattwanti kollha li ma kienux ippreżentaw avviż tan-nuqqas ta' qbil tagħhom sad-data jew sad-dati speċifikati hemmhekk bħala Regolament miżjud mal-Ftehim Revedut tal-1958.(3) Ir-Regolament Nru 106 għandu jkun inkorporat fis-sistema ta' l-approvazzjoni tal-Komunità għat-tratturi għall-agrikoltura u tal-forestrija u għandu għalhekk ikun miżjud mal-leġislazzjoni fis-seħħ fi ħdan il-Komunità,IDDEĊIEDA KIF ĠEJ:Artikolu unikuIl-Komunità Ewropea għandha taderixxi mar-Regolament Nru 106 tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni tat-tyres pnewmatiċi għal-vetturi għall-agrikoltura u l-karrijiet tagħhom.It-test ta' dan ir-Regolament huma mehmuż ma' din id-Deċiżjoni [4].Magħmula fil-Lussemburgu, fis-26 ta' Ġunju 2001.Għall-KunsillIl-PresidentT. Östros[1] ĠU L 346, tas-17.12.1997, p. 78.[2] ĠU C 274 E, tas-26.9.2000, p. 34.[3] Il-kunsens moghti fil-15 ta' Mejju 2001 (għadu mhux ippubblikat fil-Ġurnal Uffiċjali).[4] Dan ir-Regolament għandu jkun ippubblikat fil-futur fil-Ġurnal Uffiċjali.--------------------------------------------------


title: Deċiżjoni tal-Kunsill (UE) 2016/455 tat-22 ta' Marzu 2016 li tawtorizza l-ftuħ ta' negozjati, f'isem l-Unjoni Ewropea, dwar l-elementi tal-abbozz ta' strument internazzjonali legalment vinkolanti fil-qafas tal-Konvenzjoni tan-Nazzjonijiet Uniti dwar id-Dritt tal-Baħar, dwar il-konservazzjoni u l-użu sostenibbli tal-bijodiversità tal-baħar fiż-żoni 'l barra mill-ġurisdizzjoni nazzjonali

text:
               30.3.2016

               MT

               Il-Ġurnal Uffiċjali tal-Unjoni Ewropea

               L 79/32

         DEĊIŻJONI TAL-KUNSILL (UE) 2016/455
   tat-22 ta' Marzu 2016
   li tawtorizza l-ftuħ ta' negozjati, f'isem l-Unjoni Ewropea, dwar l-elementi tal-abbozz ta' strument internazzjonali legalment vinkolanti fil-qafas tal-Konvenzjoni tan-Nazzjonijiet Uniti dwar id-Dritt tal-Baħar, dwar il-konservazzjoni u l-użu sostenibbli tal-bijodiversità tal-baħar fiż-żoni 'l barra mill-ġurisdizzjoni nazzjonali
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(3) u (4) tiegħu,
   Wara li kkunsidra r-rakkomandazzjoni mill-Kummissjoni Ewropea,
   Billi:

               (1)

               L-Unjoni formalment ikkonkludiet il-Konvenzjoni tan-Nazzjonijiet Uniti dwar id-Dritt tal-Baħar (UNCLOS) bid-Deċiżjoni tal-Kunsill 98/392/KE (1), fir-rigward ta' dawk il-kwistjonijiet irregolati mill-UNCLOS li għalihom il-kompetenza ġiet ittrasferita lill-Unjoni mill-Istati Membri; sal-lum l-Unjoni hija l-unika “organizzazzjoni internazzjonali” li hija parti għal dik il-Konvenzjoni fit-tifsira tal-Artikolu 305(1)(f) tal-UNCLOS u tal-Artikolu 1 tal-Anness IX tagħha.

               (2)

               Bħala parti għall-UNCLOS, l-Unjoni, flimkien mal-Istati Membri tagħha, ħadet sehem fil-Grupp ta' Ħidma Ad Hoc Informali u Miftuħ tan-NU (il-“Grupp ta' Ħidma”) biex jiġu studjati kwistjonijiet relatati mal-konservazzjoni u mal-użu sostenibbli tad-diversità bijoloġika tal-baħar 'l barra miż-żoni ta' ġurisdizzjoni nazzjonali. Fl-aħħar laqgħa tal-Grupp ta' Ħidma, ġie rrakkomandat li għandu jiġi żviluppat strument internazzjonali legalment vinkolanti fil-qafas tal-UNCLOS fuq il-konservazzjoni u l-użu sostenibbli tal-bijodiversità tal-baħar fiż-żoni 'l barra mill-ġurisdizzjoni nazzjonali (“l-Istrument”).

               (3)

               Wara r-rakkomandazzjonijiet adottati mill-Grupp ta' Ħidma fit-23 ta' Jannar 2015, l-Assemblea Ġenerali tan-NU adottat, fid-19 ta' Ġunju 2015, ir-Riżoluzzjoni 69/292 li tistabbilixxi, qabel tittella' konferenza intergovernattiva, Kumitat Preparatorju, miftuħ għall-Istati kollha Membri tan-NU, għal membri ta' aġenziji speċjalizzati u għal partijiet għall-UNCLOS, bil-għan li jitħejjew rakkomandazzjonijiet sustantivi lill-Assemblea Ġenerali tan-NU dwar l-elementi ta' abbozz ta' Strument. Il-Kumitat Preparatorju ser jibda l-ħidma tiegħu fl-2016 u, sa tmiem l-2017, jirrapporta dwar il-progress tiegħu lill-Assemblea li mbagħad tiddeċiedi jekk għandhiex issir konferenza intergovernattiva u meta din għandha tibda biex tikkunsidra r-rakkomandazzjonijiet tal-Kumitat Preparatorju fuq l-elementi u biex telabora t-test ta' strument internazzjonali legalment vinkolanti taħt l-UNCLOS.

               (4)

               L-Unjoni u l-Istati Membri tagħha huma partijiet għall-UNCLOS. Flimkien mal-Istati Membri tagħha, l-Unjoni għandha tipparteċipa fin-negozjati fuq l-elementi ta' abbozz ta' Strument li għandu jiġi żviluppat mill-Kumitat Preparatorju. Id-drittijiet parteċipattivi tal-Unjoni fil-laqgħa ta' dan il-Kumitat huma koperti bil-paragrafu 1(j) tar-Riżoluzzjoni 69/292.

               (5)

               Din id-deċiżjoni li jinfetħu n-negozjati u d-Direttivi tan-Negozjar tagħha jistgħu jiġu segwiti fi stadju ulterjuri minn deċiżjoni oħra b'Direttivi tan-Negozjar għall-parteċipazzjoni fi kwalunkwe konferenza intergovernattiva.

               (6)

               Il-kwistjonijiet koperti min-negozjati jistgħu jaqgħu fl-oqsma ta' kompetenza tal-Unjoni kif ukoll fl-oqsma ta' kompetenza tal-Istati Membri,

         ADOTTA DIN ID-DEĊIŻJONI:
   Artikolu 1
   Il-Kummissjoni hija b'dan awtorizzata tinnegozja, f'isem l-Unjoni, fir-rigward ta' kwistjonijiet li jaqgħu fil-kompetenza tal-Unjoni u li fir-rigward tagħhom l-Unjoni adottat regoli, dwar l-elementi ta' abbozz ta' test ta' strument internazzjonali legalment vinkolanti fil-qafas tal-Konvenzjoni tan-Nazzjonijiet Uniti dwar id-Dritt tal-Baħar dwar il-konservazzjoni u l-użu sostenibbli tal-bijodiversità tal-baħar ta' oqsma 'l barra mill-ġurisdizzjoni nazzjonali f'laqgħat tal-Kumitat Preparatorju tan-NU stabbilit skont ir-Riżoluzzjoni tal-Assemblea Ġenerali tan-NU 69/292.
   Artikolu 2
   Il-Kummissjoni għandha twettaq in-negozjati f'isem l-Unjoni, fir-rigward ta' kwistjonijiet li jaqgħu fil-kompetenza tal-Unjoni u li fir-rigward tagħhom l-Unjoni adottat regoli, f'konformità mad-Direttivi tan-Negozjar stipulati fl-Addendum għal din id-Deċiżjoni. Id-Direttivi tan-Negozjar ma jistgħux jinqraw bħala li jaffettwaw bi kwalunkwe mod il-kompetenzi rispettivi tal-Unjoni u l-Istati Membri.
   Artikolu 3
   Il-Kummissjoni għandha twettaq dawn in-negozjati f'konsultazzjoni mal-kumitat speċjali li huwa b'dan stabbilit. Il-Kumitat speċjali huwa l-Grupp ta' Ħidma dwar il-Liġi tal-Baħar (COMAR).
   Artikolu 4
   Safejn is-suġġett tan-negozjati jkun jaqa' fil-kompetenzi kemm tal-Unjoni kif ukoll tal-Istati Membri tagħha, il-Kummissjoni u l-Istati Membri għandhom jikkooperaw mill-qrib matul il-proċess tan-negozjati, bil-għan li tkun żgurata unità fir-rappreżentanza internazzjonali tal-Unjoni u l-Istati Membri tagħha.
   Artikolu 5
   Din id-Deċiżjoni hija indirizzata lill-Kummissjoni.

      Magħmul fi Brussell, it-22 ta' Marzu 2016.

            Għall-Kunsill

            Il-President

         A.G. KOENDERS

      (1)  Deċiżjoni tal-Kunsill 98/392/KE tat-23 ta' Marzu 1998 li tirrigwarda l-konklużjoni mill-Komunità Ewropea tal-Konvenzjoni tan-Nazzjonijiet Uniti tal-10 ta' Diċembru 1982 dwar il-Liġi tal-Baħar u l-Ftehim tat-28 ta' Lulju 1994 li għandu x'jaqsam mal-implimentazzjoni tal-Parti XI tiegħu (ĠU L 179, 23.6.1998, p. 1).


title: Deċiżjoni tal-Kunsill (PESK) 2015/143 tad- 29 ta' Jannar 2015 li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna

text:
                  30.1.2015

                  MT

                  Il-Ġurnal Uffiċjali tal-Unjoni Ewropea

                  L 24/16

         DEĊIŻJONI TAL-KUNSILL (PESK) 2015/143
         tad-29 ta' Jannar 2015
         li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra d-Deċiżjoni tal-Kunsill 2014/119/PESK tal-5 ta' Marzu 2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (1),
         Billi:

                     (1)

                     Fil-5 ta' Marzu 2014, il-Kunsill adotta d-Deċiżjoni 2014/119/PESK.

                     (2)

                     Il-kriterji ta' klassifikazzjoni għall-iffriżar ta' fondi mmirati lejn persuni responsabbli għall-misapproprjazzjoni ta' fondi tal-Istat tal-Ukrajna għandhom jiġu ċċarati.

                     (3)

                     Id-Deċiżjoni 2014/119/PESK għandha għalhekk tiġi emendata skont dan,

               ADOTTA DIN ID-DEĊIŻJONI:

            Artikolu 1
            L-Artikolu 1(1) tad-Deċiżjoni 2014/119/PESK huwa sostitwit b'dan li ġej:

                  “1.   Il-fondi u r-riżorsi ekonomiċi kollha li jappartjenu, huma proprjetà ta', huma miżmuma jew ikkontrollati minn persuni li jkunu ġew identifikati bħala responsabbli għall-misapproprjazzjoni ta' fondi tal-Istat tal-Ukrajna u persuni responsabbli għall-ksur tad-drittijiet tal-bniedem fl-Ukrajna, u persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness, għandhom jiġu ffriżati.
                  Għall-fini ta' din id-Deċiżjoni, persuni identifikati bħala responsabbli għall-misapproprjazzjoni ta' fondi tal-Istat tal-Ukrajna jinkludu persuni li huma soġġetti għal investigazzjoni mill-awtoritajiet tal-Ukrajna:

                              (a)

                              għall-misapproprjazzjoni ta' fondi jew assi pubbliċi tal-Ukrajna, jew għall-kompliċità f'tali misapproprjazzjoni; jew

                              (b)

                              għall-abbuż tal-uffiċju bħala detentur ta' pożizzjoni pubblika biex jakkwista vantaġġ mhux ġustifikat għalih jew għal parti terza, u li b'hekk jikkawża telf ta' fondi jew assi pubbliċi tal-Ukrajna, jew għall-kompliċità f'tali abbuż.”

            .

            Artikolu 2
            Din id-Deċiżjoni tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, id-29 ta' Jannar 2015.

                  Għall-Kunsill

                  Il-President

               F. MOGHERINI

            (1)  ĠU L 66, 6.3.2014, p. 26.


title: Deċiżjoni tal-Kunsill (UE) 2016/1233 tas-26 ta' Lulju 2016 li taħtar membru u membru supplenti proposti mir-Repubblika ta' Ċipru, fil-Kumitat tar-Reġjuni

text:
               28.7.2016

               MT

               Il-Ġurnal Uffiċjali tal-Unjoni Ewropea

               L 202/41

         DEĊIŻJONI TAL-KUNSILL (UE) 2016/1233
   tas-26 ta' Lulju 2016
   li taħtar membru u membru supplenti proposti mir-Repubblika ta' Ċipru, fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Ċiprijott,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandat tas-Sur Georgios GEORGIOU, sar vakanti s-siġġu ta' membru fil-Kumitat tar-Reġjuni.

               (3)

               Konsegwentement għall-ħatra tas-Sur Kyriakos CHATZITTOFIS bħala membru tal-Kumitat tar-Reġjuni, sar vakanti s-siġġu ta' membru supplenti,

         ADOTTA DIN ID-DEĊIŻJONI:
   Artikolu 1
   Huma b'dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2020:

               (a)

               bħala membru:

                           —

                           Is-Sur Kyriakos CHATZITTOFIS, Mayor of Agios Athanasios,

                     u

               (b)

               bħala membru supplenti:

                           —

                           Is-Sur Stavros YEROLATSITES, Municipal Councilor, Strovolos Municipality.

         Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, is-26 ta' Lulju 2016.

            Għall-Kunsill

            Il-President

         M. LAJČÁK

      (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: 2008/604/KE: Deċiżjoni tal-Kummissjoni tat- 22 ta’ Lulju 2008 dwar il-ħatra tal-membri tal-Grupp ta' Esperti dwar it-Traffikar tal-Bnedmin

text:
               23.7.2008

               MT

               Il-Ġurnal Uffiċjali ta’ l-Unjoni Ewropea

               L 194/12

         DEĊIŻJONI TAL-KUMMISSJONI
   tat-22 ta’ Lulju 2008
   dwar il-ħatra tal-membri tal-Grupp ta' Esperti dwar it-Traffikar tal-Bnedmin
   (2008/604/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kummissjoni 2007/675/KE tas-17 ta' Ottubru 2007 li tistabbilixxi Grupp ta' Esperti dwar it-Traffikar tal-Bnedmin (1), u b'mod partikolari l-Artikolu 3 tagħha,
   Billi:

               (1)

               Il-grupp ta' esperti għandu jkun kompost minn 21 membru.

               (2)

               Il-membri tal-grupp ta' esperti għandhom jinħatru minn fost speċjalisti li jkollhom kompetenza u esperjenza fil-ġlieda kontra t-traffikar tal-bnedmin, li tinkludi d-dimensjoni tat-traffikar tal-bnedmin fejn jidħol ix-xogħol.

               (3)

               Sa 11-il membru mill-amministraturi ta' l-Istati Membri għandhom jinħatru mill-Kummissjoni fuq proposta ta' l-Istati Membri.

               (4)

               Sa ħames membri mill-organizzazzjonijiet inter-governattivi, internazzjonali u non-governattivi attivi fuq livell Ewropew, sa erba' membri mill-imsieħba soċjali u l-assoċjazzjonijiet ta' min iħaddem li joperaw fuq livell Ewropew, u sa żewġ membri minn individwi b'esperjenża minn riċerka akkademika għandhom jinħatru mill-Kummissjoni minn dawk li jkunu rrispondew għas-sejħa għall-applikazzjoni.

               (5)

               Għalhekk il-Kummissjoni għamlet s-sejħa għall-applikazzjonijiet bl-iskop li jkollha lista ta’ kandidati biex tgħaqqad dan il-grupp ta' esperti fid-19.1.2008 (2).

               (6)

               Il-Kummissjoni wettqet proċedura ta' selezzjoni fuq l-applikazzjonijiet li rċeviet. Meta ivvalutat l-applikazzjonijiet, il-Kummissjoni kkunsidrat il-kriterji msemmija fis-sejħa għall-applikazzjoni, u partikolarment taħt il-punt 2 tagħha.

               (7)

               Huwa xieraq li l-grupp ta' esperti għandu jinkludi erba' membri żejda mill-organizzazzjonijiet inter-governattivi, internazzjonali u non-governattivi attivi fuq livell Ewropew, biex jikkumpensaw għan-nuqqas ta' applikazzjonijiet mill-imsieħba soċjali u l-assoċjazzjonijiet ta' min iħaddem li joperaw fuq livell Ewropew, biex ikun żgurat rappreżentanza tas-suġġett u ġeografika bilanċjata u biex it-total tal-membri jilħaq il-21 kif maħsub oriġinarjament.

               (8)

               Membru wieħed ta' dan il-grupp kien maħtur mill-Europol,

         ADOTTAT DIN ID-DEĊIŻJONI:
   Artikolu 1
   Id-Deċiżjoni 2007/675/KE hija emendata kif ġej:
   Fl-Artikolu 3, il-paragrafu 2 ittra (b) huwa sostitwit b'dan li ġej:

               “(b)

               organizzazzjonijiet inter-governattivi, internazzjonali u mhux governattivi attivi fuq livell Ewropew b'esperjenza u kompetenza dokumentata tajjeb fil-qasam tat-traffikar tal-bnedmin (sa disa' membri)”.

         Artikolu 2
   Il-Kummissjoni taħtar il-membri tal-Grupp ta' Esperti dwar it-Traffikar tal-Bnedmin li ġejjin:

               1.

               Membri maħtura skond l-Artikolu 3 paragrafu 2, ittra (a) tad-Deċiżjoni tal-Kummissjoni 2007/675/KE:

                           Is-Sur Jan AUSTAD

                           Is-Sur Sandi ČURIN

                           Is-Sinjura Rita THEODOROU SUPERMAN

                           Is-Sur Luís GOUVEIA

                           Is-Sinjura Jelena KAMINSKA

                           Is-Sur Glynn RANKIN

                           Is-Sinjura Bärbel Heide UHL

                           Is-Sur Floris VAN DIJK

                           Is-Sinjura Kajsa WAHLBERG

               2.

               Membri maħtura skond l-Artikolu 3 paragrafu 2, ittra (b) tad-Deċiżjoni tal-Kummissjoni 2007/675/KE:, kif emendata bid-Deċiżjoni preżenti:

                           Is-Sinjura Antonia BALKANSKA LAVINE

                           Is-Sur Stana BUCHOWSKA

                           Is-Sur Marco BUFO

                           Is-Sinjura Muireann O BRIAIN

                           Is-Sur Martijn PLUIM

                           Is-Sinjura Evelyn PROBST

                           Is-Sinjura Klara SKRIVANKOVA

                           Is-Sinjura Patsy SÖRENSEN

                           Is-Sinjura Liliana SORRENTINO

               3.

               Membri maħtura skond l-Artikolu 3 paragrafu 2, ittra (e) tad-Deċiżjoni tal-Kummissjoni 2007/675/KE:

                           Is-Sur Ryszard PIOTROWICZ

                           Is-Sinjura Georgina VAZ CABRAL

         Artikolu 3
   Il-Kummissjoni tieħu nota tal-ħatra ta' s-Sur Steve HARVEY mill-Europol bħala membru tal-Grupp ta' Esperti dwar it-Traffikar tal-Bnedmin skond l-Artikolu 3 paragrafu 2, ittra (d) u paragrafu 3 tad-Deċiżjoni tal-Kummissjoni (2007/675/EC).
   Artikolu 4
   Il-Membri tal-Grupp ta' Esperti huma maħtura fil-kapaċità personali tagħhom għal perjodu rinovabbli ta' 3 snin.
   Artikolu 5
   Wara l-proċedura ta' selezzjoni, l-applikanti li tqiesu bħala kandidati eliġibbli bħala membri fil-grupp, iżda li ma ġewx maħtura bħala membri tal-Grupp ta' Esperti għandhom jitqegħdu fl-lista ta' riservi bil-kunsens tagħhom.
   Artikolu 6
   L-ismijiet tal-membri maħtura għandhom ikunu ppubblikati fil-Ġurnal Uffiċjali tal-Unjoni Ewropej.
   Artikolu 7
   Din id-Deċiżjoni għandha tidħol fis-seħħ jum wara l-adozzjoni tagħha.

      Magħmula fi Brussell, 22 ta’ Lulju 2008.

            Għall-Kummissjoni

         Jacques BARROT

            Viċi President

      (1)  ĠU L 277, 20.10.2007, p. 29.

      (2)  ĠU C 14, 19.1.2008, p. 27.


title: 2013/554/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Ewropea għall-Kooperazzjoni tar-Regolaturi tal-Enerġija għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/161

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Ewropea għall-Kooperazzjoni tar-Regolaturi tal-Enerġija għas-sena finanzjarja 2011
   (2013/554/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għall-Kooperazzjoni tar-Regolaturi tal-Enerġija għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Kooperazzjoni tar-Regolaturi tal-Enerġija għas-sena finanzjarja 2011 (1), flimkien mat-tweġibiet tal-Aġenzija,

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 – C7–0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 713/2009 tal-Parlament Ewropew u tal-Kunsill tat-13 ta’ Lulju 2009 li jistabbilixxi Aġenzija għall-Kooperazzjoni tar-Regolaturi tal-Enerġija (4), u b’mod partikolari l-Artikolu 24 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0068/2013),

               1.

               Jagħti l-kwittanza lid-Direttur tal-Aġenzija Ewropea għall-Kooperazzjoni tar-Regolaturi tal-Enerġija għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-direttur tal-Aġenzija Ewropea għall-Kooperazzjoni tar-Regolaturi tal-Enerġija, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 1.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 211, 14.8.2009, p. 1.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Kooperazzjoni tar-Regolaturi tal-Enerġija għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għall-Kooperazzjoni tar-Regolaturi tal-Enerġija għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Kooperazzjoni tar-Regolaturi tal-Enerġija għas-sena finanzjarja 2011 (1), flimkien mat-tweġibiet tal-Aġenzija,

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 – C7–0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 713/2009 tal-Parlament Ewropew u tal-Kunsill tat-13 ta’ Lulju 2009 li jistabbilixxi Aġenzija għall-Kooperazzjoni tar-Regolaturi tal-Enerġija (4), u b’mod partikolari l-Artikolu 24 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0068/2013),

                  A.

                  billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali tal-Aġenzija Ewropea għall-Kooperazzjoni tar-Regolaturi tal-Enerġija (“l-Aġenzija) għas-sena finanzjarja 2011 huma affidabbli, u li l-operazzjonijiet li jaqgħu taħthom huma legali u regolari,

                  B.

                  billi l-Aġenzija rrilokat minn Brussell għas-sede tagħha f’Ljubljana, is-Slovenja, fl-1 ta’ Frar 2011, bdiet uffiċjalment l-attivitajiet tagħha fit-3 ta’ Marzu 2011 u kisbet awtonomija finanzjarja fit-8 ta’ Marzu 2011,

                  C.

                  billi l-baġit globali tal-Aġenzija għall-2011 kien ta’ EUR 4 792 345; billi l-kontribut tal-Unjoni għall-baġit tal-Aġenzija għall-2011 ammonta għal EUR 4 362 607,98 (6),

         Il-ġestjoni baġitarja u finanzjarja

                  1.

                  Ifakkar li l-kontribut inizjali tal-Unjoni kien ta’ EUR 4 362 607,98 fl-2011; jinnota li din kienet l-ewwel sena li fiha l-Aġenzija kienet finanzjarjament awtonoma;

                  2.

                  Josserva mill-kontijiet annwali li l-baġit inizjali tal-Aġenzija għall-2011 ammonta għal EUR 5 119 000 (inklużi EUR 119 000 mill-kontribut tal-Assoċjazzjoni Ewropea għall-Kummerċ Ħieles);

                  3.

                  Jistabbilixxi mill-kontijiet annwali li ġew impenjati approprjazzjonijiet f’rata ta’ 67 %, filwaqt li l-pagamenti laħqu livell ta’ 74 % tal-approprjazzjonijiet totali ġestiti;

         Approprjazzjonijiet riportati

                  4.

                  Jinnota bi tħassib l-osservazzjoni tal-Qorti tal-Awdituri li l-livell għoli ta’ approprjazzjonijiet mhux użati u ta’ riporti, kif ukoll il-livell baxx ta’ pagamenti, jindikaw nuqqasijiet fl-ippjanar u fl-implimentazzjoni tal-baġit u ma jikkonformawx mal-prinċipju baġitarju tal-annwalità;

                  5.

                  Jaċċetta l-ispjegazzjoni tal-Aġenzija li matul l-ewwel sena operattiva tagħha, kellha tirrekluta l-parti l-kbira tal-persunal tagħha, ħaġa li wasslet sabiex il-pożizzjonijiet miftuħa jdumu aktar milli suppost biex jibdew, u li b’hekk kellhom impatt sinifikanti fuq ir-rata ta’ implimentazzjoni tal-baġit tal-Aġenzija, kif ukoll fuq l-estimi tal-ħtiġijiet tal-akkwist, li wassal għal konċentrazzjoni ta’ proċeduri ta’ appalti lejn l-aħħar tas-sena; jifhem li dan, min-naħa tiegħu wassal għal livell għoli ta’ riporti biex jiġu onorati l-impenji legali u baġitarji ffirmati;

                  6.

                  Jieħu nota tad-dikjarazzjoni tal-Aġenzija li issa tinsab f’pożizzjoni ħafna aħjar li timplimenta l-kompiti assenjati lilha u l-baġit korrispondenti, u jitlobha ssegwi din il-kwistjoni u tirrapporta dwarha lill-awtorita’ ta’ kwittanza;

         Pagamenti irregolari

                  7.

                  Jinnota bi tħassib li fl-2011, l-aġenzija ħallset allowances ta’ sussistenza li jammontaw għal EUR 10 839 lil esperti ssekondati li kienu ċittadini tal-Istat li jospita l-Aġenzija, u li dawk il-pagamenti jmorru kontra r-Regoli dwar l-Issekondar ta’ Esperti Nazzjonali adottati mill-Bord Amministrattiv tal-Aġenzija, liema regoli jipprevedu li dawn l-allowances jingħataw biss lil aġenti temporanji li mhumiex ċittadini tal-Istat Membru fejn huma impjegati;

                  8.

                  Jinnota li l-Aġenzija diġà waqqfet il-pagament ta’ allowances f’każijiet bħal dawn; madankollu, meta titqies in-natura irregolari ta’ dawk il-pagamenti, jitlob lill-Aġenzija tagħti segwitu lill-kwistjoni, tesplora l-possibilitajiet li tirkupra l-allowances ta’ sussistenza li tħallsu għalkemm ma kinux dovuti u tirrapporta dwar din il-kwistjoni lill-awtorità ta’ kwittanza;

         Proċeduri ta’ reklutaġġ

                  9.

                  Jinnota l-kumment tal-Qorti tal-Awdituri li hemm lok biex tittejjeb it-trasparenza tal-proċeduri ta’ reklutaġġ; jitlob li l-Aġenzija ssegwi din il-kwistjoni u tirrapporta lill-awtorità tal-kwittanza dwar l-azzjonijiet li jittieħdu; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; għalhekk jinkoraġġixxi lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  10.

                  Jirrimarka li għalkemm ir-reklutaġġ tal-persunal permanenti issa ġie konkluż, l-Aġenzija m’għandhiex biżżejjed kapaċità f’termini ta’ esperti nazzjonali ssekondati, u li għad hemm dubji dwar il-kompetenza teknika ta’ xi membri tal-persunal, ħaġa li potenzjalment tiġġenera inċertezza rigward il-ħidma tal-Aġenzija; jitlob li l-Aġenzija ssegwi din il-kwistjoni u tirrapporta lill-awtorità tal-kwittanza dwar l-azzjonijiet li jittieħdu;

                  11.

                  Iħeġġeġ lill-Aġenzija ttejjeb il-kooperazzjoni tagħha mar-regolaturi nazzjonali, b’mod partikolari biex tiżgura li l-ħidma tagħha tkun organizzata skont prinċipji effiċjenti, u tistabbilixxi kwartieri ġenerali permanenti, biex b’hekk kemm l-Aġenzija kif ukoll ir-regolaturi nazzjonali jkunu jistgħu jagħmlu ffrankar sostanzjali u jsolvu l-problemi tat-trasport u tar-riżorsi limitati li ilhom hemm mill-bidu;

                  12.

                  Jirreferi, fir-rigward tal-kummenti l-oħra li jakkumpanjaw din id-Deċiżjoni ta’ kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (7) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 1.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 211, 14.8.2009, p. 1.

         (5)  ĠU L 357, 31.12.2002, p. 72.

         (6)  Rapport Annwali tal-Attività tal-ACERgħall-2011, p. 85-91.

         (7)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali)


title: Deċiżjoni tal-Kummissjoni tas- 27 ta' Ġunju 2006 dwar miżuri ta' emerġenza għall-prevenzjoni ta' l-introduzzjoni u t-tixrid fil-Komunità tad-Dryocosmus kuriphilus Yasumatsu (innotifkata taħt dokument numru C(2006) 2881)

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               956

         DEĊIŻJONI TAL-KUMMISSJONI
   tas-27 ta' Ġunju 2006
   dwar miżuri ta' emerġenza għall-prevenzjoni ta' l-introduzzjoni u t-tixrid fil-Komunità tad-Dryocosmus kuriphilus Yasumatsu
   (innotifkata taħt dokument numru C(2006) 2881)
   (2006/464/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni fil-Komunità ta' organiżmi perikolużi għall-pjanti u prodotti tal-pjanti, u kontra t-tixrid tagħhom fil-Komunità (1), u b'mod partikolari fl-Artikolu 16(3) tiegħu,
   Billi:

               (1)

               Skond id-Direttiva 2000/29/KE, meta Stat Membru jqis li hemm periklu ta' introduzzjoni jew ta' tixrid fit-territorju tiegħu ta' organiżmu perikoluż li mhux elenkat fl-Anness I jew Anness II ta' dik id-Direttiva, jista' temporanjament jieħu miżuri addizzjonali meħtieġa sabiex jipproteġi lili nnifsu minn dak il-periklu.

               (2)

               Riżultat tal-preżenza tad-Dryocosmus kuriphilus Yasumatsu, fiċ-Ċina, fil-Korea, fil-Ġappun, fl-Istati Uniti u f'żona limitata tal-Komunità, Franza infurmat lill-Istati Membri l-oħrajn u lill-Kummissjoni fl-14 ta' Marzu 2005 li fis-16 ta' Frar 2005 adottat miżuri uffiċjali għall-protezzjoni tat-territorji tagħha mill-periklu ta' l-introduzzjoni ta' dak l-organiżmu.

               (3)

               Is-Slovenja infurmat lill-Istati Membri li l-Kummissjoni fid-29 ta' Ġunju 2005 li minħabba t-tifqigħa ta' l-istess organiżmu fit-territorju tagħha kienet adottat fl-24 ta' Ġunju 2005 miżuri addizzjonali għall-prevenzjoni ta' iktar introduzzjoni u tixrid fit-territorju tagħha ta' dak l-organiżmu.

               (4)

                  Dryocosmus kuriphilus Yasumatsu, mhux elenkat fl-Anness I jew II tad-Direttiva 2000/29/KE. Madanakollu, rapport ta' valutazzjoni dwar ir-riskju tal-pesti bbażat fuq l-informazzjoni xjentifika limitata disponibbli wera li huwa wieħed mill-insetti li l-iktar jikkawża ħsara lill-qastan (Castanea Mill.). Dan jista' jfixkel sew il-produzzjoni u l-kwalità tal-qastan u hemm xi evidenza li jista' wkoll joqtol is-siġar. Il-qastan huwa sikwit ikkoltivat fuq firxa ta' art marġinali fuq l-għoljiet u il-muntanji. Il-ħsara li tirriżulta mit-tixrid ta' l-insett tista' tfixkel il-produzzjoni tal-qastan għall-konsum mill-bniedem f'dawk iż-żoni u b' hekk għad-degradazzjoni tagħhom ekonomika u ambjentali.

               (5)

               Huwa b'hekk meħtieġ li jittieħdu miżuri proviżorji kontra l-introduzzjoni u t-tixrid fil-Komunità ta' dan l-organiżmu perikoluż.

               (6)

               Il-miżuri stipolati f'din id-Direttiva għandhom japplikaw għall-introduzzjoni u t-tixrid ta' dan l-organiżmu, il-produzzjoni u l-moviment tal-pjanti Castanea fi ħdan il-Komunità, il-kontroll ta' l-organiżmu u għal stħarriġ dwar il-preżenza tiegħu jew l-assenza kontinwa tiegħu tat-tali organiżmu perikoluż fl-Istati Membri.

               (7)

               Huwa xieraq li r-riżultati tal-miżuri jiġu assessjati regolarment fl-2006, fl-2007 u fl-2008 b' mod partikolari fuq il-bażi ta' l-informazzjoni li għandha tiġi pprovduta lill-Istati Membri. Miżuri sussegwenti possibbli għandhom jiġu kkunsidrati fid-dawl tar-riżultati ta' dak l-assessjar.

               (8)

               L-Istati Membri għandhom jadottaw, jekk meħtieġ, il-leġislazzjoni tagħhom sabiex jiġu f' konformità mad-Deċiżjoni.

               (9)

               Ir-riżultati tal-miżuri għandhom jiġu riveduti sa mhux iktar tard mill-1 ta' Frar 2008.

               (10)

               Il-miżuri stipolati f'din id-Deċiżjoni huma f' konformità ma' l-opinjoni tal-Kumitat Permanenti fuq is-Saħħa tal-Pjanti,

         ADOTTAT DIN ID-DEĊIŻJONI:
   Artikolu 1
   Definizzjoni
   F'din id-Deċiżjoni, “pjanti” tfisser pjanti jew parti ta' pjanti tal-genus Castanea Mill., intenzjonati għall-koltivazzjoni, li mhumiex frott jew żrieragħ.
   Artikolu 2
   Miżuri kontra d-Dryocosmus kuriphilus Yasumatsu
   L-introduzzjoni u t-tixrid fil-Komunità tad-Dryocosmus kuriphilus Yasumatsu, minn hawn 'il quddiem “l-organiżmu”, għandhom jiġu pprojbiti.
   Artikolu 3
   Importazzjonijiet ta' pjanti
   Il-pjanti jistgħu jiġu introdotti biss fil-Komunità jekk:

               (a)

               ikunu f'konformità mal-miżuri stipolati fil-punt 1 ta' l-Anness, u

               (b)

               ikunu spezzjonati, kif jidħlu fil-Komunità għall-preżenza ta' l-organiżmu, skond l-Artikolu 13a(1) tad-Direttiva 2000/29/KE, u nstabu ħielsa minnu.

         Artikolu 4
   Movimenti ta' pjanti fi ħdan il-Komunità
   Mingħajr preġudizzju għad-dispożizzjonijiet ta' l-Artikolu 5(3)(a) u l-Anness II, Parti II, il-pjanti li joriġinaw fil-Komunità jew li jiġu importati fil-Komunità skond l-Arikolu 3 ta' din id-Deċiżjoni jistgħu biss jiġu trasferiti mill-post ta' produzzjoni tagħhom fil-Komunità, inkluż, fejn huwa xieraq, stabbilimenti ta' ġardinaġġ, jekk jissodisfaw il-kundizzjonijiet stipulati fil-punt 2 ta' l-Anness I.
   Artikolu 5
   Stħarriġ u notifikazzjonijiet
   1.   L-Istati Membri għandhom iwettqu stħarriġiet uffiċjali kull sena għall-preżenza ta' l-organiżmu jew għall-evidenza ta' l-infestazzjonijiet mill-organiżmu fit-territorji tagħhom.
   Mingħajr preġudizzju għall-Artikolu 16(2) tad-Direttiva 2000/29/KE, ir-riżultati ta' dak l-istħarriġ għandhom jiġu nnotifikati lill-Kummissjoni u lill-Istati Membri l-oħrajn sal-31 ta' Diċembru ta' kull sena.
   2.   Kull okkorrenza sospetta jew preżenza kkonfermata ta' l-organiżmu għandhom jiġu nnotifikati mill-ewwel lill-korp uffiċjali risponsabbli.

               3.

                           (a)

                           L-Istati Membri jistgħu jitolbu li l-movimenti għall-ġewwa jew fi ħdan it-territorju tagħhom ta' pjanti, ikunu soġġetti għal sistema ta' rintraċċabbiltà, li tista' tinkludi dikjarazzjoni dwar movimenti lill-korpi uffiċjali risponsabbli mill-persuna risponsabbli għall-movimenti.

                           (b)

                           L-Istati Membri jistgħu jitolbu għal dikjarazzjoni ta' koltivazzjoni lill-korpi uffiċjali risponsabbli mill-persuni risponsabbli għall-koltivazzjoni.

         Artikolu 6
   Stabbiliment ta' żoni demarkati
   Meta r-riżultati ta' l-istħarriġ li jissemma fl-Artikolu 5.1 jew in-notifikazzjoni li tissemma fl-Artikolu 5.2 jikkonfermaw il-preżenza ta' l-organiżmu fiż-żona, jew ikun hemm evidenza ta' l-istabbiliment ta' l-organiżmu minn mezzi oħrajn, l-Istati Membri għandhom jiddefinixxu żoni demarkati u għandhom jieħdu miżuri uffiċjali kif stipolat fil-punti I u II rispettivament ta' l-Anness II.
   Artikolu 7
   Konformità
   L-Istati Membri għandhom, jekk huwa meħtieġ, jemendaw il-miżuri li kienu adottaw sabiex jipproteġu lilhom infushom kontra l-introduzzjoni u t-tixrid ta' l-organiżmu f'tali mod li dawk il-miżuri jiġu f'konformità ma' din id-Deċiżjoni u għandhom minnufih jinfurmaw lill-Kummissjoni dwar dawk il-miżuri.
   Artikolu 8
   Analiżi
   Din id-Deċiżjoni għandha tiġi riveduta, sa mhux iktar tard mill-1 ta' Frar 2008.
   Artikolu 9
   Lil min hija indirizzata
   Din id-Deċiżoni hija indirizzata lill-Istati Membri.

      Magħmul fi Brussell, nhar is-27 ta' Ġunju 2006.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 169, 10.7.2000, p. 1. Direttiva kif l-aħħar emendata bid-Direttiva tal-Kummissjoni 2006/35/KE (ĠU L 88, 25.3.2006, p. 9).

      ANNESS I
      MIŻURI LI JISSEMMEW FL-ARTIKOLI 3 U 4 TA' DIN ID-DEĊIŻJONI
      1.   Miżuri (Ċertifikati)
      Mingħajr preġudizzju għall-Artikolu 5(3)(a), ta' din id-Deċiżjoni u l-Anness III, Parti A(2) u Anness IV, Parti A(I)(11.1), (11.2), (33), (36.1), (39) u (40) tad-Direttiva 2000/29/KE, il-pjanti li joriġinaw minn pajjiżi terzi għandhom jiġu akkumpanjati minn ċertifikat kif jissemma fl-Artikolu 13(1) tad-Direttiva 2000/29/KE li tistipola skond ir-rubrika “Dikjarazzjoni addizzjonali”:

                  (a)

                  jistipola li l-pjanti ġew ikkoltivati matul il-ħajja tagħhom f'postijiet ta' produzzjoni f'pajjiżi fejn l-organiżmu mhux magħruf li jinstab; jew

                  (b)

                  li l-pjanti ġew ikkoltivati matul il-ħajja tagħhom f'żoni ta' produzzjoni li hija ħielsa mill-pesti, stabbilita mill-organizzazzjoni nazzjonali għall-protezzjoni tal-pjanti fil-pajjiż ta' oriġini skond l-Istandards Internazzjonali rilevanti għall-Miżuri Fitosanitarji u, skond ir-rubrika “post ta' oriġini”, l-isem taż-żona ħielsa mill-pesti.

            2.   Kundizzjonijiet għall-moviment
      Mingħajr preġudizzju għall-Artikolu 5.3(a) u l-Anness II, parti II, punt 8, ta' din id-Deċiżjoni u l-Anness IV, Parti A, Taqsima II (7) tad-Direttiva 2000/29/KE, u l-Anness V, Parti A, Taqsima I, (2.1) tad-Direttiva 2000/29/KE, il-pjanti kollha li joriġinaw mill-Komunità jew li ġew importati fil-Komunità skond l-arikolu 3 ta' din id-Deċiżjoni jistgħu biss jiġu trasferiti mill-post tal-produzzjoni fi Stat Membru, inkluż fejn huwa xieraq, stabbilimenti ta' ġardinaġġ, jekk ikunu akkumpanjati biss minn passaport tal-pjanti ippreparat u maħruġ skond id-dispożizzjonijiet tad-Direttiva 92/105/KEE (1) u:

                  (a)

                  il-pjanti li joriġinaw fil-post imsemmi tal-produzzjoni ġew ikkoltivati matul il-ħajja tagħhom jew mill-introduzzjoni tagħhom fil-Komunità f'post ta' produzzjoni fi Stat Membru fejn l-organiżmu mhux magħruf li jinstab; jew

                  (b)

                  il-pjanti li joriġinaw mill-post imsemmi ta' produzzjoni, ġew ikkoltivati tul il-ħajja kollha tagħhom jew mill-introduzzjoni tagħhom fil-Komunità f'żona ta' produzzjoni li hija ħielsa mill-pesti, stabbilita mis-servizz nazzjonali tal-protezzjoni tal-pjanti fi Stat Membru rilevanti, skond l-Istandards Internazzjonali rilevanti tal-Miżuri Fitosanitarji.

         (1)  ĠU L 4, 8.1.1993, p. 22. Direttiva kif emendata l-aħħar bid-Direttiva 2005/17/KE (ĠU L 57, 3.3.2005, p. 23).

      ANNESS II
      MIŻURI LI JISSEMMEW FL-ARTIKOLI 6 TA' DIN ID-DEĊIŻJONI
      I.   Stabbiliment ta' żoni demarkati

                  1.

                  Iż-żoni demarkati li jissemmew fl-Artikolu 6 għandhom jikkonsistu mill-partijiet li ġejjin :

                              (a)

                              żona infestata fejn il-preżenza ta' l-organiżmu ġiet ikkonfermata u li tinkludi l-pjanti kollha li juru sintomi kkawżati mill-organiżmu, u, fejn huwa xieraq, il-pjanti kollha li jagħmlu parti mill-istess lot fiż-żmien taż-żrigħ,

                              (b)

                              żona ffokata speċifikament li għandha fruntiera mill-inqas 5 km iktar 'il bogħod mill-fruntiera taż-żona infestata, u

                              (c)

                              żona li sservi ta' buffer li għandha fruntiera mill-inqas 10 km iktar 'il bogħod mill-fruntiera taż-żona speċifika ffokata.

                        Fis-sitwazzjoni fejn bosta żoni buffer jidħlu f'xulxin jew li jkunu ġeografikament qrib xulxin, żona demarkata iktar ampja għandha tiġi ddefinita li tinkludi żoni demarkati rilevanti u żoni ta' bejniethom.

                  2.

                  Id-delimitazzjoni eżatta taż-żoni msemmija fil-paragrafu 1 għandha tkun ibbażata fuq prinċipji solidi xjentifiċi, il-bijoloġija ta' l-organiżmu, il-livell ta' infestazzjoni, il-perjodu tas-sena u d-distribuzzjoni partikolari tal-pjanti fl-Istat Membru kkonċernat.

                  3.

                  Jekk tiġi kkonfermata l-preżenza ta' l-organiżmu 'il barra miż-żona infestata, id-delimitazzjoni taż-żoni demarkati għandha tinbidel kif jixraq.

                  4.

                  Jekk, skond l-istħarriġ annwali li jissemma fl-Artikolu 5.1 l-organiżmu ma jinstabx f'ebda miż-żoni demarkati għal perjodu ta' tliet snin, dawn iż-żoni m'għandhomx jibqgħu jeżistu u l-miżuri li jissemmew fil-parti II ta' dan l-Anness m'għandhom ikunu iktar meħtieġa.

                  5.

                  L-Istati Membri għandhom jinfurmaw immedjatament lill-Istati Membri l-oħrajn u lill-Kummissjoni dwar iż-żoni li jissemmew fil-paragrafu 1 billi jipprovdu mapep fuq skala xierqa, u n-natura tal-miżuri li ttieħdu għall-eradikazzjoni jew il-konteniment ta' l-organiżmu.

            II.   Miżuri fiż-żoni demarkati
      Il-miżuri uffiċjali li jissemmew fl-Artikolu 6 li għandhom jittieħdu fiż-żoni demarkati għandhom jinkludu ta' l-anqas:

                  —

                  il-projbizzjoni tal-movimenti tal-pjanti 'il barra jew fi ħdan iż-żoni demarkati.

                  —

                  fil-każijiet fejn il-preżenza ta' l-organiżmu tkun ġiet ikkonfermata fuq il-pjanti f'sit ta' produzzjoni, miżuri xierqa li jimmiraw lejn il-qerda ta' l-organiżmu perikoluż, li jikkonsistu ta' l-anqas mid-distruzzjoni tal-pjanti infestati, dawk il-pjanti kollha li juru sintomi kkawżati mill-organiżmu u, fejn huwa xieraq, kull waħda mill-pjanti li kienu jagħmlu parti mill-istess lott fiż-żmien tat-tħawwil u monitoraġġ għall-preżenza ta' l-organiżmu permezz ta' spezzjonijiet xierqa matul il-perijodu ta' preżenza potenzjali tal-ġrieħi infestati.